འཇམ་དབྱངས་མཁྱེན་བརྩེ་དབང་པོས།མི་ཕམ་མགོན་པོའི་དགོངས་དོན་ཇི་བཞིན་རྟོགས།།འཇམ་པའི་དབྱངས་བཞིན་ཤེས་བྱ་ཀུན་ལ་མཁས།།ཕྱོགས་ལས་རྣམ་རྒྱལ་ཆོས་ཀྱི་གྲགས་པ་ལྟར།།སྙན་པས་རྒྱ་མཚོའི་གོས་ཅན་ཁྱབ་གྱུར་ཅིག།ཅེས་པའི་བསྔགས་བརྗོད་དང༌།སྐུ་གསུང་ཐུགས་རྟེན་གལ་འགངས་ཆེ་བ་འགའ་ཞིག་དང༌།རྗེ་ཉིད་ཀྱི་དབང་རྟགས་སུ་བཞེས་པའི་པཎ་ཞུ་རྣ་རིང་བཅས་གནང་སྟེ་དོན་གྱི་རྒྱལ་ཚབ་ཏུ་མངའ་གསོལ།ཁོང་གི་བསྙེན་སྒྲུབ་གང་གནང་ལ་གཞུང་མཐུན་གྱི་རྟགས་ཚད་ལྡན་མ་བྱུང་བ་མེད་པ་ཁོ་ན་སྟེ།གངས་རིའི་ཁྲོད་ཀྱི་སྨྲ་བའི་སེང་གེ་གཅིག་པུ་འཇམ་མགོན་མི་ཕམ་རྒྱ་མཚོའི་རྣམ་ཐར་སྙིང་པོ་བསྡུས་པ་ལས།སྟག་ཚང་དུ་རྟ་ནག་གི་སྒྲུབ་པ་ཞག་བཞི་མཛད་དེ་གཏོར་རྒྱག་གནང་སྐབས་བྲག་རི་ཕྱེ་མར་ཞིག་པ་དང༌།སྡེ་དགེའི་སྲས་མོ་བསྙུན་སྐབས་བླ་བསླུ་ཞུས་པས།བླ་ལུག་ལ་ཐུགས་གཏད་པ་ཙམ་གྱིས་རང་བཞིན་གྱིས་ཁ་བསྐོར་བ་ཀུན་གྱིས་མཐོང༌།ལྡན་ཁོག་དིས་མགོ་རི་ཁྲོད་དུ་བཞུགས་སྐབས།ཉིན་གཅིག་འབྲི་ཀླུང་གི་འགྲམ་དུ་བྱོན་ཏེ།བོད་ཁམས་བདེ་བའི་སྨོན་ལམ་དང༌།ས་བཅུད་གསོ་བའི་རྟེན་འབྲེལ་དུ་རིན་ཆེན་འབྲུ་སྨན་ཅན་གྱི་ཀླུ་བུམ་གཏེར་དུ་སྦས་རྗེས།ཕྱག་ན་མདའ་དར་ཞིག་བསྣམས་ཡོད་པ་དེ་འབྲི་ཆུའི་ཆུ་དཀྱིལ་དུ་འཕངས་མཛད་པས།མདའ་ཡི་རྩ་བ་ཆུའི་གཏིང་དུ་ཟུག་ཅིང་རྩེ་མོ་གྱེན་དུ་བསྟན་དེ་དར་ཚོན་རླུང་གིས་སྐྱོད་བཞིན་བརྟན་པར་གནས་སོང་ཞིང༌།དེ་ནས་རྗེ་ཉིད་ཆུ་འགྲམ་ནས་གྱེན་དུ་སྨོན་ལམ་ཤིས་བརྗོད་གསུང་བཞིན་ཞབས་གོམས་པ་བརྒྱད་དགུ་ཙམ་དུ་དལ་བུས་ཕེབས་པར།མདའ་དར་ཡང་སྔ་མ་ལྟར་གྱིས་ཆུ་བོའི་གཞུང་ནས་གྱེན་ལ་འགྲོ་བ་དེར་འཁོད་ཐམས་ཅད་ཀྱིས་མཐོང་བ་དང༌།ཆབ་མདོར་བཞུགས་སྐབས་རྒྱ་ནག་གི་འུར་ཟིང་ཆེ་བས་ཉེ་གནས་བླ་མ་དམ་པ་འོད་གསལ་ཐུགས་གཟན་ཆེ་བར་བྱུང་ཚེ།ཁོང་གི་ཞལ་ལས།ཀླ་ཀློ་འཇོམས་པའི་གཤེད་མ་རིགས་ལྡན་དྲག་པོ་ལྕགས་འཁོར་ཅན་ཡིན།བདག་ཀྱང་དེའི་དམག་དཔོན་ཆེ་ཤོས་ཞིག་ཡིན་པས།དེ་དག་གིས་འཚེ་ག་ལ་ནུས།ཨའུ་ཙི་གསུངས།དེ་བཞིན་སྒ་སྟོད་དུ་བཞུགས་དུས་ཕྱི་གླིང་གི་འགྲུལ་པ་སོང་བའང་རྗེ་བླ་མ་ཉིད་བཞུགས་པའི་ས་ཕྱོགས་དེ་གཞུང་ལམ་དུ་ཁེལ་ཡང་འགྲོ་མ་ནུས་པར།དེ་ལས་གཞན་དུ་བྱོལ་ཏེ་སོང་བ་དང༌།བར་སྐབས་འཇུ་ཉུང་མ་ཀླུང་རྟ་གུད་ཅིང་ར་མདའ་སོགས་མི་ཕོད་པར་ཤིན་དུ་ཁས་དམན་དགྲ་ཇག་གིས་འཚེར་བའི་སྐབས།རྗེ་ཉིད་ཀྱིས་འཕྲིན་བཅོལ་གནང་བས།མནལ་ལམ་དུ་འབྲུ་སྒ་བདེ་ཆོས་སྐྱོང་བེར་ནག་དེ་རྟ་ནག་པོ་ཞིག་བཅིབས་ནས།ཕྱག་ན་མདུང་ཞིག་བཟུང་སྟེ་དེས་འཇུ་ཉུང་མའི་སྟེང་ནས་རེ་བ་ནག་པོ་ཞིག་བླངས་ཏེ་ཕ་ཚད་གཞན་ཞིག་ཏུ་འཕངས་སོང་བ་རྨིས་པས་དེ་ཕྱིན་ཆད་འཇུ་པ་ཀླུང་རྟ་དར།དགྲ་ཤེད་ཇེ་ཆེར་སོང་བ་འདི་ཁོ་བོའི་མཐུ་ཡིན་ཡང་སུས་ཀྱང་ཤེས་པ་མི་འདུག་གསུངས་པས་མཚོན་དེ་རིགས་འགའ་ཞིག་ཐོས།ཞེས་སོགས་གསུངས་སོ།།